KIRJALLINEN KYSYMYS E-2889/01 esittäjä(t): María Sornosa Martínez (PSE) komissiolle. EAKR-hanke Filtros de Manisesin kunnostus (Valencia, Espanja).



Virallinen lehti nro 229 E , 26/09/2002 s. 0002 - 0003



KIRJALLINEN KYSYMYS E-2889/01 esittäjä(t): María Sornosa Martínez (PSE) komissiolle (22. lokakuuta 2001) Aihe: EAKR-hanke Filtros de Manisesin kunnostus (Valencia, Espanja) Manisesin kunnassa Valencian yhteisössä toteutetaan hanketta, jonka nimenä on Turmeltuneen alueen maiseman kunnostaminen ja luonnontilan suojelu Filtros de Manisesin kaupunkiympäristö. Yhteisö rahoittaa EAKR:sta tätä hanketta, joka merkitsee viime vuosisadan alusta peräisin olevien rakennustaiteellisten kohteiden häviämistä. Toimivaltaiset viranomaiset ovat tähän asti suojelleet näitä kohteita historiallis-taiteellisena perintönä Manisesin yleisen kaupunkisuunnitelman (PGOU) mukaisesti. Hanke on saanut rahoitusta EAKR:sta alueen maiseman korjaamiseen, mutta samaan aikaan ollaan kuitenkin korvaamassa puistoaluetta moderneilla rakenteilla, jotka eivät paranna tämän erillisalueen maisemaa tai kaupunkiympäristöä. Neuvoston asetuksessa N:o 1260/1999 rakennerahastoja koskevista yleisistä säännöksistä(1) ja Euroopan parlamentin ja neuvoston asetuksessa N:o 1783/1999 Euroopan aluekehitysrahastosta(2) määrätään, että rahastoista ei saa rahoittaa hankkeita, jotka vahingoittavat luonnonperintöä tai kulttuuriperintöä. EAKR:sta annetun asetuksen 2 artiklan 2 kohdan d alakohdassa mainitaan nimenomaisesti, että kulttuuriperintöä on suojeltava. Koska olemme varmoja, että EAKR:n eräänä käyttökohteena on turmeltuneiden alueiden kunnostaminen, kysyn seuraavaa: - Voiko komissio ilmoittaa, millä perusteella se on myöntänyt varoja tämän kysymyksen aiheena olevaan hankkeeseen, joka merkitsee PGOU-suunnitelman suojelemien rakennustaiteellisten kohteiden hävittämistä Manisesissa? - Voiko komissio ilmoittaa, miten on valvottu EAKR-varojen myöntämistä kyseiseen hankkeeseen? (1) EYVL L 161, 26.6.1999, s. 1. (2) EYVL L 213, 13.8.1999, s. 1. Michel Barnier'n komission puolesta antamatäydentävä vastaus (26. huhtikuuta 2002) Komissio muistuttaa, että jäsenvaltiot ovat toissijaisuusperiaatteen mukaisesti yksin vastuussa rakennerahastoista yhteisrahoitettavien ohjelmien yksittäisten hankkeiden valinnasta sekä kyseisten hankkeiden toteuttamisesta. Komissio kuitenkin valvoo rakennerahastoja koskevista yleisistä säännöksistä 21 päivänä kesäkuuta 1999 annetun neuvoston asetuksen (EY) N:o 1260/1999(1) mukaisesti, että kyseisistä rahastoista yhteisrahoitettavat hankkeet ovat yhteisön lainsäädännön mukaisia. Muussa tapauksessa se peruuttaa myönnetyn rahoituksen ja perii jo maksetut tuet takaisin. Espanjan viranomaisilta saatujen tietojen mukaan parlamentin jäsenen mainitsemalle kunnostushankkeelle on myönnetty yhteisrahoitusta kauden 20002006 paikallisesta toimintaohjelmasta ja sen toteutuksessa noudatetaan suojelutason II yleissuunnitelmaa. Hankkeen erityistavoitteena on luoda Filtrosin alueesta tasapainoinen arkkitehtoninen kokonaisuus, joka muodostaa yhtenäisen kaupunkinäkymän ympäröivien alueiden kanssa. Toimivaltaisten viranomaisten valitsemassa ratkaisussa pystytään hyödyntämään hyväkuntoisen sisääntuloportin arkkitehtonista muotokieltä. Alueen maiseman kunnostaminen ja eri kasvilajien istutustoimet ovat keskeinen osa hanketta. Tällöin otetaan huomioon alueella jo esiintyvä mäntylajisto. (1) EYVL L 161, 26.6.1999.